उत्तराखण्ड में बस दुर्घटना में 22 पर्यटकों की मौत  
देहरादून के बाहरी इलाके में गुरुवार को एक बस के खाई में गिरने से उसमें सवार 13 बच्चों और चार महिलाओं सहित 22 पर्यटकों की मौत हो गई।
उत्तराखण्ड की राजधानी देहरादून के बाहरी इलाके में गुरुवार को एक बस के खाई में गिरने से उसमें सवार 13 बच्चों और चार महिलाओं सहित 22 पर्यटकों की मौत हो गई।  एक पुलिस अधिकारी ने बताया कि बुधवार रात को राजधानी से सात किलोमीटर दूर शिव मंदिर गांव के करीब हुई इस दुर्घटना में 12 अन्य पर्यटक गंभीर रूप से घायल हुए हैं और 10 लोगों को मामूली चोटें आई हैं।  अधिकारी के मुताबिक बस मसूरी से लौट रहे पर्यटकों को हरिद्वार ले जा रही थी।  अधिकारियों को संदेह है कि फरार बस चालक नशे में था और वाहन पर से नियंत्रण खो देने की वजह से यह हादसा हुआ।  उत्तराखण्ड के मुख्यमंत्री रमेश पोखरियाल निशंक ने करीब आधी रात को घटना स्थल का दौरा किया और मारे गए लोगों के परिवारों को दो-दो लाख रुपये और गंभीर रूप से घायलों को 50-50 हजार रुपये का मुआवजा देने की घोषणा की।